钦定古今图书集成/明伦汇编/官常典/第560卷 > 王虔休
## 钦定古今图书集成/明伦汇编/官常典/第560卷 > 王虔休

按《唐书》本传：“虔休，字君佐，汝州梁人。少涉学，有材武，
以信义为乡党畏慕。大历中，刺史李深署为裨将。泽
潞李抱真闻其名，厚以币招之，授兵马使。抱真讨河
北，战双冈、临洺，虔休以多擢步军都虞候，封同昌郡
王，实封五十户。抱真卒，元仲经等谋树其子缄，一军
思乱。虔休正色语众曰：‘军王军，州，王土也。帅亡当禀
天子，何云云有妄谋’？”众服其言，得不乱。德宗嘉之，以
邕王为昭义节度大使，擢虔休潞州左司马，领留后。
本名延贵，至是赐名号，令抚循，军中大治。初，抱真之
丧，军司马元谊据洺州叛。虔休遣将李廷芝讨之，战
长桥，斩级数百；次鸡泽，又破之，守戍皆奔魏博，即决
水灌城，将坏，遣掌书记卢顼入见谊陈利害，谊请朝，
即以顼为洺州别驾，使守洺。谊出，亦奔魏。治潞二岁，
迁昭义节度使、检校工部尚书。始，属城州县守宰多
署他职，不亲政，故治苟简。虔休悉增俸禀遣就部，人
以妥安。卒，年六十二，赠尚书左仆射，谥曰敬。虔休性
恪敏，节用度，既没，所部帑廪皆可支数岁。尝得太常
乐家刘玠撰《继天诞圣乐》，因帝诞日以献。其乐以宫
为均，示五声有君也；以土为德，本五运在中也。奏二
十五叠，取二十四气而成。一岁奏十六节，象元、凯登
庸于朝云。后《中和乐》本于此。子丽成等十人，并补太
学生。